钦定古今图书集成/明伦汇编/官常典/第694卷 > 林俊
## 钦定古今图书集成/明伦汇编/官常典/第694卷 > 林俊

按《明外史》本传：“俊字待用，莆田人。成化十四年进士。
除刑部主事，进员外郎。性侃直，不随俗浮湛。事涉权
贵，尚书林聪辄属俊治之。上疏请斩妖僧继晓，并罪
中贵梁芳。帝大怒，下诏狱考讯。后府经历张黻救之，
并下狱。太监怀恩力救，谪俊姚州判官，黻师宗知州。
时言路久塞，两人直声震都下，为之语曰：‘御史在刑
曹，黄门出后府’。”寻以正月朔星变。帝感悟，复俊官，改
南京。弘治元年用荐擢云南副使。鹤庆元化寺称有
活佛，岁时集，士女万人，争以金涂其面。俊命焚之，得
金悉以偿民逋。又毁淫祠三百六十区，皆撤其材。修
学宫。千崖土舍，刀怕愈欲夺。从子。宣抚官劫其印。数
年，俊檄谕之，遂归印。进按察使，复调湖广。寻引疾，不
待报径归。久之，荐起广东右布政使，不拜。起南京右
佥都御史，督操江。十四年正月朔，陕西、山西地震水
涌。疏述古宫闱外戚、内侍、柄臣之祸。“乞罢斋醮，减织
造，清役占，汰冗员，止工作，省供应，节赏赐，戒逸欲，远
佞幸，亲贤人。”又请豫教皇储，因荐侍郎谢铎、少卿储
瓘、杨廉，致仕副使曹“时中、处士刘闵堪辅导。”报闻。己
屡疏乞休，荐时中自代，不许。江西新昌民王武为盗，
巡抚韩邦问不能靖，命俊巡视，身入武巢。武请自效，
悉擒贼党。诏即以俊代邦问。俊引朱熹代唐仲友、包
拯代宋祁事，力辞不允。乃更定要约，庶务一新。王府
征岁禄，率倍取于民，以俊言大减省。宁王宸濠贪暴，
俊屡裁抑之。王请易琉璃瓦，费二万。俊言“宜如旧，毋
涉叔”段京鄙之，求吴王几杖之赐。王怒，伺其过，无所
得。会俊以圣节按部，遂劾奏之，停俸三月。寻以母忧
归。武宗即位，言官交荐，江西人在朝者合疏乞还。俊
乃进右副都御史，再抚江西。遭父忧不果。正德四年
起抚四川。眉州人刘烈倡乱，败而逃。诸不逞假其名
剽掠，俊绘形捕，莫能得。会保宁贼蓝廷瑞、鄢本恕、廖
惠等继起，势益张，寻败保陕西西乡，愿听抚。已而转
寇巴州，猝遇之华垄，单舆抵其营，譬晓利害。贼罗拜
约降。淫雨失期，复叛去。攻陷通江，俊击败之龙滩河，
遣知府张敏等追败之门镇子，遂擒廖惠。而廷瑞、本
恕东奔，越汉中三十六盘，至大巴山。官军追及，复大
破之。遂移师击泸州贼曹甫，且遣人招谕。甫佯听令，
使弟琯劫如故。指挥李荫斩琯首。贼遂移江津，分七
营，将攻重庆。俊发士兵助荫，以元日掩破其四营。贼
遁入民家，焚之，尽毙。乘胜捣老营，指挥江洋等中伏
死。荫复进，去贼十五里。甫以数十骑出，遇荫兵，败走。
官军遂进围之，俘及焚死者二千有奇。已，与总督洪
锺共擒本恕、廷瑞。论功，进右都御史。甫党方四亡命
恩南，复攻南川、綦江以窥泸州。俊益发土兵，令副使
何珊、李钺等败之去。捷闻，玺书奖励，俊故以直节显。
刘瑾用事时，俊应召欲以自全。及瑾诛，俊上言：“尝草
疏劾瑾，欲俟贼平上之。今幸假手张永，瑾虽死，大权
犹在内臣。而今在位大臣狡很回遹，赞逆贼乱人国
意指。”大学士李东阳因并上前奏稿。诏言：“俊奏成不
进，怀奸畏罪，宜治。第贼未平，置勿问。俊在军与锺议
多左中贵子弟，欲冒从军功，辄禁止。御史俞缁走避贼，佥事吴景战殁。缁惭，欲委罪俊，遂劾俊累报首功，
贼终不灭。加凿井毁寺，逐僧徒”，迫为贼。于是俊前后
被切责。比方四败，贼且尽。俊辞加秩及赏，乞以旧职
归田。诏不许，辞秩，听其致仕。言官交请留，不报。俊归，
士民号哭追送。世宗即位，起工部尚书，改刑部。在道
数引疾，不许。因请帝亲近儒臣，正其心以出号令，用
浑朴为天下先。初诏所革，无迁就以废公议。既抵京
师，会暑月，经筵辍讲，举祖宗勤学故事以谏。俊时年
已七十，寓止朝房，示无久居意。数为帝言：亲大臣，勤
圣学，辨异端，节财用，朝有大政，必侃侃陈论，中外想
望其风采。中官葛景等奸利事觉，为言官所纠，诏下
司礼监察讯。俊言：“内臣犯法，法司不得讯，是宫府异
体也。陛下见近日论内臣者，多疑外臣有所轻重，其
间不知大小臣工六年考察，三载黜陟，而又有两京
言官之纠弹，抚按二司之考核。不三数年，汰去者数
千人，皆内臣所无。而内臣有犯，事无大小，法皆具奏。
故祇见论劾之多，而不知为执法之平也。乞下法司
公讯，以昭平明之治。”都督刘晖下狱，俊当以《交结朋
党律》言晖与许泰同罪，请斩以谢天下。廖鹏、廖铠、齐
佐、王𤩽论死，屡诏缓刑，俊乞亟行诛。又劾谷大用占
民田万馀顷，皆不听。中官崔文、家人李阳凤索匠师
宋钰贿，不获，嗾、文杖之几死。下刑部治，未决，而中旨
移镇抚司，俊留不遣，力争不纳。明日又奏。帝怒，责陈
状。俊言：“祖宗以刑狱付法司，以缉获奸盗付镇抚。讯
鞫既得，犹必付法司拟罪，未有夺取未定之囚，反付
推问者。文先朝漏奸，罪不容诛，兹复干内降，臣不忍
朝廷百五十年纪纲，为此辈坏乱。”帝惮其言直，乃不
问。俊以耆德起田间，持正不避嫌，既屡见格，以为不
得其职，义无苟留，遂乞致仕。诏加太子太保，给驿赐
隶廪如制。俊尝数争《大礼》，与杨廷和合。及《大礼》议定，
得罪者或杖死。四年秋，俊从病中上书言：“古者鞭扑
之刑，辱之而已，非欲糜烂其体肤而致之死也，又非
所以加于士大夫也。成化时，臣及见廷杖二三臣，率
容厚棉底衣，重毡叠裹，然且沉卧，久乃得痊。正德朝，
逆瑾窃权，始令去衣，致末年多杖死。臣又见成化、弘
治时，惟叛逆、妖言、劫盗下诏狱，始命打问。他犯但言
送问而已。今一概打问，亦非故事。自去岁旧臣斥逐
殆尽，朝署为空。乞圣明留念，既去者礼致，未去者慰
留。硕德重望如罗钦顺、王守仁、吕柟、鲁铎辈，宜列置
左右。臣衰病待尽，无复他望，敢效古人遗表之意，敬
布犬马之心。”帝但下所司而已。又明年，疾革，复上书
请懋学隆孝，任贤纳谏，保躬导和，且预辞身后恤典，
遂卒，年七十六。后一年，《明伦大典》成，追论俊附和廷
和，削其官，其子达以士礼葬之。俊历事四朝，抗辞敢
谏，以礼进退，始终一节。隆庆初，复官，赠少保，谥贞肃。